Senati diskuton projekt-ligjin për Iranin 
Projekt-ligji do t’i jepte të drejtën Kongresit që të rishikonte dhe të votonte çdo marrëveshje të mundshme bërthamore me Iranin
Këtë javë mund të vendoset mbi fatin e një projekt-ligji dy partiak i cili do t’i jepte të drejtën Kongresin amerikan të rishikonte dhe të votonte për çdo marrëveshje të mundshme me Iranin mbi programin e tij bërthamor. Vëmendja tani është kthyer tek Senati, i cili mund ta votojë projekt-ligjin në formën siç është tani, ose mund të lejojë ndryshime duke bërë kërkesa shtesë ndaj Iranit. Në se projekt-ligjit i bëhen ndryshime, ai mund të kundërshtohet nga Presidenti Obama dhe përpjekja e legjislativit të dështojë. Nëse miratohet, ligji do të ngrijë për 30 ditë lehtësimin e sanksioneve amerikane ndaj Iranit, ndërsa Kongresi shqyrton një pakt përfundimtar bërthamor me Teheranin. Kjo ka mbështetjen e fortë të senatorit republikan Mitch McConnell, i cili është udhëheqës i shumicës në Senat. Por disa senatorë republikanë po e vënë zotin McConnell në një pozitë të vështirë, duke bërë çdo gjë në fuqinë e tyre për të shtuar disa amendamente për çështje anësore të bisedimeve bërthamore, si kërkesën që Teherani ta njohë të drejtën e Izraelit për të ekzistuar. Senatori Tom Cotton mbështet idenë e hedhjes në votim të amandamenteve që mund të pengojnë miratimin e projekt-ligjit. Autorët e projekt-ligjit, senatori republikan Bob Corker dhe ai demokrat Ben Cardin, kanë bërë thirrje për përmbajtje. Presidenti Barak Obama thotë se mundësia për të verifikuar programin bërthamor të Iranit nuk duhet të dëmtohet nga shprehja në mënyrë të hapur e pakënaqësive të shumta të Amerikës me Teheranin. Josh Earnest është Zëdhënës i Shtëpisë së Bardhë: Sneatori McConnell mund të lejojë hedhjen në votim të neneve polarizuese, ose mund t’i jap fund debatit në Senat dhe ta hedhë për votim përfundimtar projekt-ligjin në formën e tanishme. Në këtë çështje, angazhimi i udhëheqësit të shumicës për të lejuar një debat të lirë dhe të hapur në senat, është në konflikt me dëshirën e tij për të miratuar këtë projekt-ligj.